google/wiki40b huggingface dataset:
Ντομινίκ Γουίλκινς

Καριέρα

Αποφοίτησε από το Πανεπιστήμιο της Τζώρτζια με 21,6 πόντους μ.ο., επιλέχθηκε στην 3η θέση του ντραφτ από τους Γιούτα Τζαζ το 1982 και αμέσως αποκτήθηκε από τους Ατλάντα Χοκς μετά από ανταλλαγή.
Με την ομάδα των Ατλάντα Χοκς υπήρξε ένας από τους πιο ικανούς σκόρερ της εποχής του καθώς από το 1982 έως το 1994 δεν σημείωσε ποτέ λιγότερους από 20 πόντους μ.ο. Τη σεζόν 1985-1986 με 30,3 πόντους μ.ο. αναδείχθηκε πρώτος σκόρερ του ΝΒΑ. Ο Γουίλκινς βοήθησε στην πρωτοκαθεδρία των Ατλάντα Χοκς στη δεκαετία του '80, όταν ο σύλλογος σημείωσε τέσσερις διαδοχικές επιτυχίες κατά τη διάρκεια της δεκαετίας.
Ήταν εννιά φορές NBA All-Star και ο νικητής δύο διαγωνισμών καρφωμάτων, ο Γουίλκινς σημείωσε 26.668 πόντους και 7.169 ριμπάουντ στην καριέρα του στο NBA. Από το 2016, κατατάσσεται 15ος στη λίστα βαθμολογίας του NBA. Η φανέλα με τον νούμερο 21 αποσύρθηκε από τα γεράκια στις 13 Ιανουαρίου 2001.
Το 1994 μεταγράφηκε στους Λος Άντζελες Κλίπερς και το 1994-1995 στους Μπόστον Σέλτικς. Αξίζει να σημειωθεί ότι ο Γουίλκινς στις 25 Μαρτίου του 1994 επέστρεψε στην Ατλάντα με την φανέλα των Λος Άντζελες Κλίπερς και πέτυχε 36 πόντους και  10 ριμπάουντ έναντι της πρώην ομάδας του. Συνολικά, ο μέσος όρος βαθμολογίας του Γουίλκινς ήταν 26.0 βαθμοί, η τέταρτη κορυφαία επίδοση στο NBA. Ολοκλήρωσε τη σεζόν με 24.019 σημεία καριέρας, ένατη επίδοση στον κατάλογο όλων των εποχών του NBA.
Την επόμενη σεζόν 1995-1996 αποκτήθηκε από τον Παναθηναϊκό με τον οποίο σκόραρε 20,9 πόντους και κέρδιζε 7 ριμπάουντ μ.ο., κατέκτησε την Ευρωλίγκα, το Κύπελλο Ελλάδος. Παράλληλα αναδείχθηκε πολυτιμότερος παίκτης του φάιναλ φορ του Παρισίου.
Ο Γουίλκινς την περίοδο 1996-1997 επιστρέφει στο NBA, υπογράφοντας συμβόλαιο ενός έτους με τους Σαν Αντόνιο Σπερς. Ο Γουίλκινς οδηγεί την ομάδα του Σαν Αντόνιο με μέσο όρο 18,2 πόντους ανά παιχνίδι και εξελίσεται σε κορυφαίο παίχτη του πρωταθλήματος.
Στη συνέχεια μεταγράφηκε στη Φορτιτούντο Μπολόνια έναντι μεγάλου οικονομικού ανταλλάγματος. Με τη Μπολόνια πέτυχε μέσο όρο 17,9 πόντους, 7,3 ριμπάουντ και 1,7 ασίστ σε 33,8 λεπτά παιχνιδιού την περίοδο 1997-1998 της Euroleague Basketball της FIBA.
Την επόμενη χρονιά επέστρεψε στο NBA για να αγωνιστεί στους Ορλάντο Μάτζικ. Έκλεισε την καριέρα του στην ομάδα της Φλόριντα με 5,1 πόντους μέσο όρο και 2,6 ριμπάουντ. Ο Γουίλκινς επέστρεψε για να παίξει την τελευταία του σεζόν στο NBA το 1998-1999, μαζί με τον αδελφό του Τζέραλντ Γουίλκινς.
Στη Καριέρα του στο NBA έπαιξε σε 1074 παιχνίδια και είχε:
24,8 Πόντους Μ.Ο. και 6,7  Ριμπάουντ.

Εθνική ΗΠΑ

Το 1994 με την εθνική ομάδα ΗΠΑ αναδείχθηκε παγκόσμιος πρωταθλητής στο Μουντομπάσκετ του Καναδά.

Τιμές

Το 2001 οι Ατλάντα Χοκς απέσυραν τη φανέλα του με το νούμερο 21.
Το 2006 ο Γουίλκινς εισήχθη στην αίθουσα μνήμης Naismith Memorial Basketball Hall of Fame.
Το 2015 οι Ατλάντα Χοκς αποκάλυψαν ένα άγαλμα του Γουίλκινς μπροστά από το Philips Arena .
To 2016 εισήχθη στο Κολλεγιακό Hall of Fame.
Σάννυ Χατζηαργύρη

Βιογραφικό

Ο πατέρας της, Δημοσθένης Χατζηαργύρης, είναι Έλληνας ενώ η μητέρα της, Πατρίτσια Λυν, είναι Αμερικανίδα με ρίζες ιρλανδικές και μακρινές γερμανικές. Βαπτίστηκε Ελένη όπως η γιαγιά της, Ελένη Χατζηαργύρη, που ήταν και αυτή ηθοποιός, αλλά απο όταν ήταν ακόμη παιδάκι, η μητέρα της, την αποκαλούσε Sunny (Σάννυ) που στα αγγλικά σημαίνει "ηλιόλουστη". 
Όταν τελείωσε το σχολείο ήρθε στην Ελλάδα και σπούδασε αρχικά υποκριτική στην Δραματική Σχολή του Εθνικού Θεάτρου, απο όπου και αποφοίτησε με άριστα, το 1997. Το 2002, επέστρεψε για ένα διάστημα στην Αμερική, όπου έκανε μεταπτυχιακές σπουδές υποκριτικής, με υποτροφία του Ιδρύματος Ωνάση, στο Beverly Hills, με καθηγητή τον Milton Katsela. Απο εκεί, αποφοίτησε το 2004. 
Έχει παρακολουθήσει σεμινάρια υποκριτικής με τους Casting Directors Lou di Giaimo (Rainman, Gladiator), Bob Morones (Platoon), Aleta Chappele (Godfather). Έχει πρωταγωνιστήσει σε πλήθος τηλεοπτικών σειρών και θεατρικών παραστάσεων.

Άλλες συμμετοχές

Το 1996 ήταν ιέρεια στην Αφή της Ολυμπιακής Φλόγας για την εκατονταετηρίδα των Σύγχρονων Ολυμπιακών Αγώνων - στο ρόλο της απελευθέρωσης του Περιστεριού ως σύμβολο Ειρήνης, σε χορογραφία από τη Μαρία Χορς.
Στο καλό γλυκιά μου συμπεθέρα

Υπόθεση

Η σειρά εκτυλίσσεται το καλοκαίρι του 2015, λίγες ημέρες πριν διεξαχθεί το τότε δημοψήφισμα. Πρωταγωνιστούν δύο οικογένειες, της Μαρίτσας και του Σπύρου Καψαμπέλη, και της Μάγδας και του Αντώνη Ρεντούμη, οι οποίες έχουν βαθιές διαφορές.
Nissan Tama

Εξέλιξη

Σημαντικό ρόλο στην εξέλιξη του αυτοκινήτου, από τον σχεδιασμό του μέχρι και την παραγωγή του, έπαιξε η τότε κυβέρνηση της Ιαπωνίας, που ενθάρρυνε της κατασκευάστριες εταιρείες για την παραγωγή ηλεκτροκίνητων οχημάτων. Ο λόγος ήταν ότι το πετρέλαιο αμέσως μετά τον Β' Παγκόσμιο Πόλεμο ήταν δυσεύρετο, σε αντίθεση με τον ηλεκτρισμό που υπήρχε ακόμα και τότε σε αφθονία.
Το 1946, δημιουργήθηκαν δύο πρωτότυπα αυτοκίνητα (EOT-46), τα οποία ήταν ουσιαστικά μία παραλλαγή του Nissan Ohta. Συγκεκριμένα, μία μπαταρία προστέθηκε κάτω από την καρότσα του Ohta και ένας ηλεκτροκινητήρας αντικατέστησε τον βενζινοκινητήρα, δημιουργώντας έτσι το πρωτότυπο αυτό.
Την επόμενη χρονιά, το 1947, ένα νέο πρωτότυπο με την ονομασία EOT-47 παρουσιάστηκε. Αυτή την φορά όμως ήταν σχεδιασμένο από λευκό χαρτί, ενσωματώνοντας νέες ιδέες, όπως ενσωμάτωση των μπροστινών προβολέων στα φτερά του αυτοκινήτου και έναν νέο σχεδιασμό στο καπό, το οποίο θύμιζε το σχήμα του αλιγάτορα.

Παρουσίαση

Τελικώς, το πολυαναμενόμενο ES-47, το οποίο ήταν η επιβατική έκδοση του EOT-47, παρουσιάστηκε τον Μάιο της ίδιας χρονιάς και αργότερα μετονομάστηκε σε Tama, από την περιοχή που έδρευε το εργοστάσιο παραγωγής του.

Χαρακτηριστικά

Το Tama κατάφερε γρήγορα να διακριθεί για τις επιδόσεις του, διανύοντας 96,3 χιλιόμετρα χωρίς επαναφόρτιση, με μέγιστη ταχύτητα τα 35,2 χλμ/ώρα, ενώ το 1949 η επόμενη γενιά του μοντέλου, γνωστό και ως Tama Senior, είχε την δυνατότητα να διανύσει μέχρι και 200 χιλιόμετρα με μία μόνο φόρτιση. Η χρήση του όμως περιορίστηκε κυρίως σε αυτή του ταξί έως και την λήξη της παραγωγής του, το 1950.
Δήμος Γαύδου

Διοικητικές μεταβολές

Τον Ιανουάριο του 1925 συστάθηκε η Κοινότητα Γαύδου και το Σεπτέμβριο της ίδιας χρονιάς αποσπάστηκε από το Δήμο Ρεθύμνης και υπάχθηκε στο Δήμο Χανίων. Το 2001 η Γαυδοπούλα προσαρτήθηκε στην Κοινότητα Γαύδου. Η Κοινότητα έγινε Δήμος στις 1 Ιανουαρίου 2011.

Δήμαρχοι Γαύδου

Στις 17 Απριλίου 2002 πέθανε από ανακοπή της καρδιάς ο Θεόφιλος Τσιριντάνης, που ήταν πρόεδρος της Κοινότητας επί 4 συνεχείς τετραετίες, από το 1986 ως το θάνατό του. Ο Στράτος Λαμπάκης ήταν πρόεδρος της Κοινότητας Γαύδου και ο πρώτος Δήμαρχος.  Εξελέγη Πρόεδρος της Κοινότητας το 2002 με 64 ψήφους έναντι 16 για το Γ. Κουμαντάκη, το 2006 με 89 ψήφους και ποσοστό 100% και πρώτος Δήμαρχος το 2010 με ποσοστό 62 ψήφους. Στις δημοτικές εκλογές του 2014 Δήμαρχος εξελέγη για πρώτη φορά γυναίκα, η Ευαγγελία Καλλίνικου με ποσοστό 51,8% έναντι 48,1% για την Σοφία Τσιριντάνη.
1. ΦΚ Χάιντενχαϊμ

Η 1. ΦΚ Χάιντενχαϊμ 1846 είναι γερμανικό σωματείο ποδοσφαίρου από την πόλη Χάιντενχαϊμ της Βάδης-Βυρτεμβέργης. Ο σύλλογος πέτυχε τη μεγαλύτερη επιτυχία του το 2013-14 όταν κέρδισε την πρώτη θέση στην 2η Μπουντεσλίγκα.
Ανωτέρα βία

Χαρακτηριστικά όρου

Το κύριο χαρακτηριστικό στην "ανωτέρα βία" είναι πως ο άνθρωπος, στη συνήθη πορεία των πραγμάτων, δεν μπορεί να προβλέψει τέτοιο γεγονός, σε αντίθεση με το τυχηρό εν στενή εννοία που μπορεί να το προβλέψει. Για παράδειγμα ζημιές ή ατυχήματα από μια επερχόμενη κακοκαιρία μπορούν να προβλεφθούν σε αντίθεση από μιά πρόσκρουση πλοίου σε ύφαλο που δεν έχει προηγουμένως επισημανθεί σε ναυτικό χάρτη. Το τελευταίο χαρακτηρίζεται ναυτικό ατύχημα προκαλούμενο από "ανωτέρα βία". Τυπικες περιπτώσεις ανωτέρας βίας είναι ο πόλεμος, το πραξικόπημα, οι απρόβλεπτες κυβερνητικές απαγορεύσεις, η ξαφνική βαριά ασθένεια (σε κάποιες περιπτώσεις), αιφνίδιες φυσικές καταστροφές (σεισμός, πλημμύρα, τσουνάμι, έκρηξη ηφαιστείου κ.λπ.), ή ακόμα και τα "ακραία καιρικά φαινόμενα".

Ναυτιλία

Ειδικότερα στη ναυτιλία ο όρος ανωτέρα βία είναι σπουδαίος όρος τόσο στα ναυλοσύμφωνα όσο και στις ναυτασφαλίσεις όπου περιλαμβάνεται και ο αιφνίδιος αποκλεισμός λιμένος, ή μία αιφνίδια απεργία λιμενεργατών, ή μέρους αυτών που γίνεται σε βάρος των δραστηριοτήτων των ελλιμενισμένων ή των προς ελλιμενισμό πλοίων. Για το λόγο αυτό τα ασφάλιστρα πλοίων που προσεγγίζουν σε λιμένες, που παρατηρούνται τακτικές απεργίες ή άλλου είδους εμποδίων ως και των διακινουμένων δι΄ αυτών φορτίων και των επ΄ αυτών ναύλων είναι πολύ μεγαλύτερα επί των "ασφαλών λιμένων".
 
Στις περιπτώσεις αυτές το επιπλέον κόστος μετακυλίεται κατά μονάδα διακινούμενου φορτίου στους παραλήπτες ή καταναλωτές.
Παραδοσιακό Τατουάζ του Βόρνεο

Σχέδια

Τα πιο συνηθισμένα σχέδια τατουάζ των φυλών είναι πυκνά, μαύρα και όλα με διαφορετική έννοια. Τα περισσότερα θέματα αντλούνται από τη φύση, όπως φύλλα, ζώα, φρούτα, δέντρα και κλαδιά.

Συμβολισμός

Το Μπουνγκάι Τερούνγκ, το οποίο μεταφράζεται το  λουλούδι της μελιτζάνας του Βόρνεο, είναι το πρώτο τατουάζ που θα κάνει ένα μέλους της φυλής Ιμπάν. Το Μπουνγκάι Τερούνγκ είναι ένα τατουάζ που σηματοδοτεί την παράδοση των Ιμπάν γνωστή ως Bejalai (δηλαδή ένα ταξίδι γνώσης και σοφίας), όπου το άτομο θα αφήσει το σπίτι του για γνωρίσει τον κόσμο. Το τατουάζ τοποθετείται στο μπροστινό μέρος του ώμου (ποτέ στο στήθος) για να υποδείξει που ακουμπά ο ιμάντας της τσάντας, συμβολίζοντας ότι το άτομο θα κουβαλά το βάρος της ύπαρξής του, σηματοδοτώντας το πέρασμά του στην ενήλικη ζωή. Το Μπουνγκάι Τερούνγκ έχει μια σπείρα στο κέντρο του λουλουδιού της μελιτζάνας του ονομάζεται Tali Nyawa, το οποίο σημαίνει ότι το σχοινί της ζωής έχει το ίδιο σχήμα με την κάτω πλευρά του γυρίνου, συμβολίζοντας το ξεκίνημα μιας νέας ζωής.
Όλα τα τατουάζ που θα γίνουν μετά από αυτό, έχουν τη σημασία του ημερολογίου. Ένας νεαρός ενήλικας αναζητά μόνος του τη γνώση και σε κάθε τόπο που πηγαίνει θα κάνει τατουάζ που σηματοδοτούν όχι μόνο από που προέρχεται, αλλά και τα μέρη που έχει ταξιδέψει. Κάθε τόπος έχει διαφορετικά στυλ τατουάζ, ώστε τα διαφορετικά τατουάζ του, θα εξιστορούν τα ταξίδια του στη ζωή.
Τα παραδοσιακά τατουάζ του Βόρνεο δεν σηματοδοτούν μόνο τις φυσικές διαδρομές. Κάποια συμβολίζουν σημαντικά  γεγονότα της ζωής, όπως την πατρότητα κ.ά.. Για παράδειγμα το τατουάζ που γίνεται στο χέρι και ονομάζεται Εντέγουλουμ, το φέρουν μόνον όσοι έχουν κόψει κεφάλια. Τα περισσότερα τατουάζ είναι για προστασία, όπως για παράδειγμα το τατουάζ στο λαιμό (Παντάνγκ Ρεκόνγκ) που έχει ως σκοπό να δώσει δύναμη στο συγκεκριμένο μέρος του σώματος, ώστε οι εχθροί αυτού που το έχει να μην μπορέσουν να του κόψουν το κεφάλι. Οι άντρες και οι γυναίκες που έχουν τατουάζ στο λαιμό καταλαμβάνουν ιεραρχικά υψηλή θέση ανάμεσα στη φυλή. Συμβολίζει ένα άτομο το οποίο είναι ιδιαίτερα επιτυχημένο σε έναν τομέα της ζωής τους, π.χ.: έναν πολεμιστή που έχει πάρει πολλά κεφάλια, ή έναν μεγάλο Σαμάνο, ή έναν αρχηγό ενός συνόλου σπιτιών της φυλής, ή έναν μεγάλο χαράκτη ή καλλιτέχνη, κ.λ.π.. Τα τατουάζ στην πλάτη (Ketam Itit / Ketupong) συμβολίζουν το πίσω μέρος του καβουριού και τα τατουάζ στα μπράτσα (Ketam Lengan) συμβολίζουν τα χέρια του καβουριού. Το κέλυφος των καβουριών είναι σαν μια σκληρή πανοπλία, η οποία προστατεύει όποιον τη φορά.

Στην εποχή μας

Πολλά από τα σχέδια δεν υπάρχουν πια. Στις δεκαετίες του 1950 και του 1960 πολλοί άνθρωποι στο Βόρνεο ασπάστηκαν τον Χριστιανισμό με αποτέλεσμα η παράδοση των τατουάζ να σταματήσει. Τα τατουάζ και τα παραδοσιακά σχέδια, σχεδόν εξαλείφθηκαν. Περίπου πριν από μια δεκαετία, άρχισαν να αναβιώνουν όταν δημοσιογράφοι και ερευνητές άρχισαν να ενδιαφέρονται σχετικά με την τοπική παράδοση κάτι που προκάλεσε το ενδιαφέρον των νεότερων γενεών.
Φινέας και Φερμπ

Πλοκή

Η σειρά ακολουθεί τον Φινέα Φλιν (Μυρτώ Μποκολίνη) και τον Άγγλο ετεροθαλή αδελφό του Φερμπ Φλέτσερ (Θοδωρής Τσάκωνας) κατά τις καλοκαιρινές τους διακοπές. Κάθε μέρα τα δυο αγόρια ασχολούνται με την κατασκευή κάποιας εφεύρεσης η διοργανώνουν ένα μεγάλο γεγονός, το οποίο όμως ενοχλεί την αδελφή τους, Κάντας (Ιωάννα Πολυνείκη) η οποία συχνά προσπαθεί να αποκαλύψει τα σχέδιά τους στην μητέρα τους, Λίντα Φλέτσερ και λιγότερο συχνά στον πατέρα τους Λόρενς Φλέτσερ. Η σειρά επίσης ακλουθεί το κατοικίδιο της οικογένειας Πέρρυ Πλατύποδα ο οποίος ζει διπλή ζωή ως κατοικίδιο τους και ως μυστικός πράκτορας που δουλεύει ως κατάσκοπος για λογαριασμό της οργάνωσης O.W.C.A (Ω.Α.Κ.Α) η οποία είναι μια άκρως μυστική υπηρεσία που χρησιμοποίει άρτια εκπαιδευμένα ζώα για να καταπολεμήσει το έγκλημα που αφορά τους σατανικούς επιστήμονες όπως ο Δρ. Χάινζ Ντουφένσμιρτς (Σταύρος Μαυρίδης). Αυτός είναι ορκισμένος εχθρός και νέμεσις του Πέρρυ Πλατύποδα. Τα δυο παράλληλα σενάρια της σειράς συμπίπτουν στο τέλος κάθε επεισοδίου το οποίο συνήθως οδηγεί στην εξαφάνιση κάθε ίχνους από τις εφευρέσεις ή το πρότζεκτ το οποίο είχαν ετοιμάσει τα αγόρια, ακριβώς λίγο πριν μπορέσει να το δείξει η αδελφή τους Κάντας στην μητέρα τους. Αυτό συνήθως αφήνει την Κάντας πολύ εκνευρισμένη.

Ανάπτυξη

Οι δημιουργοί της σειράς, Νταν Πόβενμαϊρ και Τζεφ "Σουάμπι" Μαρς, δούλεψαν μαζί στο παρελθόν στην εταιρεία Fox επάνω στη διάσημη σειρά κινουμένων σχεδίων The Simpsons και στην σειρά του τηλεοπτικού δικτύου Nickelodeon Rockos Modern Life. Οι δημιουργοί της σειράς επίσης δανείζουν την φωνή τους σε δυο κυρίως χαρακτήρες τον Ταγματάρχη Μονόγραμμο και τον Δρ. Ντουφένσμιρτς. Η έμπνευση για τον Φινέα και τον Φερμπ προήρθε τυχαία αφότου ο ένας από τους δημιουργούς ζωγράφισε ένα τριγωνοκέφαλο αγόρι -το πρωτότυπο σκίτσο για τον Φινέα (τον πρωταγωνιστή της σειράς) επάνω σε μια χαρτοπετσέτα, σε ενός εστιατορίου. Ο Πόβενμαϊρ και ο Μαρς ανέπτυξαν την γενική ιδέα για την σειρά μαζί και την παρουσίασαν σε πολλά τηλεοπτικά δίκτυα για να μπορέσουν να την προβάλλουν στην τηλεόραση. Ωστόσο τους πήρε συνολικά 16 ολόκληρα χρόνια, μέχρι η σειρά να πάρει το πράσινο φως από το Disney Channel.
Φακελάκι

Φακελάκι αποκαλείται στην Ελλάδα η παράνομη αμοιβή, το φαινόμενο της ενεργητικής ή παθητικής δωροδοκίας (χρηματισμός) υπαλλήλων, δημοσίων ή ιδιωτικών, και άλλων εργαζομένων, όπως ιατρών, εφορικών, εργαζομένων σε πολεοδομίες, πολιτικών, δημοσιογράφων. Το φακελάκι είναι ένα φαινόμενο διαφθοράς που εντοπίζεται στην Ελλάδα και σε άλλες χώρες, αλλά, παρά τις συλλήψεις που γίνονται κατά καιρούς, οι δράστες δεν εντοπίζονται. Σκάνδαλα χρηματισμού πολιτικών έχουν δημοσιευθεί τα τελευταία χρόνια στην Αγγλία, τη Γαλλία, τη Γερμανία, τις ΗΠΑ και στην Ελλάδα.
Όπως συμβαίνει με τους περισσότερους τομείς της παραοικονομίας, είναι δύσκολο να υπολογιστεί το συνολικό κόστος της πρακτικής. Κατά καιρούς έχουν αναφερθεί από έρευνες εκτιμήσεις για 1,7 δισ. ευρώ (2006), 200 εκατομμύρια ευρώ (2007), 613 εκατομμύρια ευρώ (2007), 2 δισ. ευρώ (2008), πάντα σε ετήσια βάση. Το κόστος ανά περίπτωση εκτιμάται ότι κυμαίνεται από 500 έως 5000-6000 ευρώ.
Εκτός από την επιβάρυνση τον πολιτών και τις απώλειες εσόδων του κράτους λόγω φοροδιαφυγής, το φακελάκι βλάπτει και τη φήμη του ιατρικού συστήματος της Ελλάδος στο εξωτερικό. Ακόμη, συμβάλλει και στην κακή θέση που έχει η Ελλάδα στην διαφθορά, κάνοντάς την πρώτη στα μέλη της Ευρωπαϊκής Ένωσης και πέμπτη συνολικά . Παράλληλα αποτελεί έναν από τους βασικούς λόγους χαμηλής κατάταξης της χώρας στις υπηρεσίες υγείας σε πανευρωπαϊκό επίπεδο. Χαρακτηριστικό είναι ότι το 2008 η Ελλάδα υποχώρησε κατά δύο θέσεις στον Ευρωπαϊκό Πίνακα Κατάταξης Καταναλωτών Υπηρεσιών Υγείας, πέφτοντας από την 17η στην 19η θέση σε σύνολο 31 χωρών.

Η δωροδοκία στον Ποινικό Κώδικα

Η τεκμηρίωση δωροδoκίας πρϋποθέτει, σύμφωνα με το άρθρο 236 του Ποινικού Κώδικα, ενημέρωση δικαστικής ή ανακριτικής αρχής. Πρακτικά αυτό σημαίνει ότι ο πολίτης οφείλει να καταγγείλει το αίτημα χρηματισμού, να συνταχθεί έκθεση, να φωτοτυπηθούν τα χαρτονομίσματα και να συλληφθεί ο αποδέκτης με τα συγκεκριμένα χαρτονομίσματα επάνω του.
Αλληγορία

Αλληγορία είναι οτιδήποτε στον προφορικό ή γραπτό λόγο που  εμπεριέχει υπαινιγμό και γενικά κρύβει νοήματα διαφορετικά από εκείνα που φαίνεται ότι δηλώνει. Συναντάται σε ευρεία χρήση στους αρχαίους λαούς, καθώς και στην χριστιανική Παλαιά και Καινή Διαθήκη. Στην αρχαία Ελλάδα χρησιμοποιούνταν, για παιδαγωγικούς κυρίως σκοπούς, στην Ακαδημία του Πλάτωνα. Ακόμη στη λαϊκή παράδοση, στην ζωγραφική και στην λογοτεχνία κατά τον Μεσαίωνα και στους μετέπειτα χρόνους, υπάρχουν πάμπολλα παραδείγματα αλληγορικών εκφάνσεων.

Λειτουργία

Η αλληγορία έχει σκοπό να δώσει μια επεξηγηματική εικόνα σε μια έννοια ή ιδέα, η οποία έτσι μπορεί να γίνει κατανοητή από το ευρύ κοινό. Ο δημιουργός της αλληγορίας προσπαθεί να κάνει ορατή την αφηρημένη έννοια, αποβλέποντας πάντα σε ένα διδακτικό αποτέλεσμα. Έτσι, για παράδειγμα, η γυναίκα η Γιουστίτια που είναι τυφλή και κρατά ζυγαριά και ξίφος συμβολίζει την δικαιοσύνη, και ένας σκελετός με δρεπάνι συμβολίζει το Θάνατο.

Ερμηνεία

Είναι η μέθοδος,  κατά την οποία ο ερμηνευτής αναζητεί παράλληλα με το δηλούμενο νόημα  του κειμένου, κάποιο συμβολικό νόημα (ακόμα και άν αυτό δεν υπάρχει), θεωρητικά πάντα πνευματικότερο.

Σύγχρονη λογοτεχνία

Χαρακτηριστικό  παράδειγμα  αλληγορικού  έργου της σύγχρονης λογοτεχνίας είναι η νουβέλα του  Τζόρτζ Όργουελ, Η Φάρμα των Ζώων. Πρόκειται για μια αλληγορική φανταστική ιστορία, στην οποία τα ζώα μιας φάρμας, μη ανεχόμενα τη σκληρή αντιμετώπιση του ανθρώπου-αφέντη, επαναστατούν. Το μεγαλύτερο μέρος του βιβλίου αναφέρεται στα τεκταινόμενα μετά την Επανάσταση και τη διαμόρφωση της κοινωνίας των ζώων της φάρμας, κατά την ανεξαρτησία τους από τους ανθρώπους. Σύμφωνα με τον Όργουελ, στο βιβλίο αντανακλώνται τα γεγονότα που οδήγησαν στη Ρωσική Επανάσταση του 1917, και ακολούθως στη Σταλινική περίοδο της Σοβιετικής Ένωσης.

Ζωγραφική

Χαρακτηριστικό παράδειγμα ο  πίνακας  του Σάντρο Μποττιτσέλλι, "Άνοιξη". Πρόκειται για  μια αλληγορία που αναφέρεται στην αρμονία του φυσικού κόσμου, περιλαμβάνοντας όμως πολλές μυθικές μορφές. Έχουν διατυπωθεί κατά καιρούς πολλές ερμηνείες.

Γλυπτική

Το Άγαλμα της Ελευθερίας (La Liberté éclairant Le Monde), είναι μια  ιδέα  του γάλλου ιστορικού  Εντουάρ ντε Λαμπουλέ, ο οποίος πρότεινε να κατασκευαστεί ένα μνημείο προς τιμήν της γαλλοαμερικανικής φιλίας. Εικονίζει την Ελευθερία ως γυναικεία μορφή να κρατά  στο υψωμένο δεξί της χέρι ένα αναμμένο πυρσό και στο αριστερό μια πλάκα που αναγράφεται η ημερομηνία «4 Ιουλίου 1776», ημέρα ανεξαρτησίας των Ηνωμένων Πολιτειών. Βρίσκεται στο λιμάνι της Νέας Υόρκης.
Μεντουχοτέπ Γ΄

Οικογένεια

Ο Μεντουχοτέπ Γ' ήταν γιος και διάδοχος του Μεντουχοτέπ Β'. Μία από τις γυναίκες του Μεντουχοτέπ Β', η Τεμ, είχε τον τίτλο Μητέρα του Διπλού Βασιλιά και βάση αυτού του τίτλου είναι σχεδόν βέβαιο ότι ήταν η μητέρα του Μεντουχοτέπ Γ'. Η οικογένεια του τελευταίου καλύπτεται σε μεγάλο μέρος από μυστήριο. Πιστεύεται ότι ήταν πατέρας του διαδόχου του Μεντουχοτέπ Δ' τον οποίο έκανε με μία από τις γυναίκες του χαρεμιού του, την Imi, αλλά αυτό ακόμα είναι υπό αμφισβήτηση. Η μητέρα του Μεντουχοτέπ Δ' είναι γνωστό ότι ήταν η Βασίλισσα Imi, οπότε αν ήταν γιος του Μεντουχοτέπ Γ' , η Imi πρέπει να ήταν η γυναίκα του Μεντουχοτέπ Γ'.

Αποστολές στη Γη της Πουντ

Ο Μεντουχοτέπ Γ' έστειλε αποστολή κατά το 8ο έτος της βασιλείας του στη Γη της Πουντ κάτι που είχε να συμβεί από την περίοδο του Παλαιού βασιλείου. Μια επιγραφή στο Ουάντι Χαμαμάτ αναφέρει ότι η αποστολή ήταν δυναμικότητας 800 ανδρών, με αρχηγό τον Χενενού. Ξεκινώντας από την Κοπτό προς την κατεύθυνση της Ερυθράς Θάλασσας, έσκαψαν 12 πηγάδια για μελλοντικές αποστολές, και καθάρισαν την περιοχή από στασιαστές. Γύρισαν από την Πουντ με λιβάνι, (αραβική) μαστίχα, και αρώματα, και επίσης εξόρυξαν πέτρες στο Ουάντι Χαμαμάτ.

Μνημεία

Ο Μεντουχοτέπ Γ' ήταν υπεύθυνος για πολλά οικοδομικά έργα κατά τη διάρκεια της 12ατούς βασιλείας του. Η κατασκευή του ταφικού ναού του άρχισε στο Ντέιρ ελ-Μπάχρι, αλλά δεν ολοκληρώθηκε ποτέ. Ο ναός βρισκόταν κοντά στον ταφικό ναό του πατέρα του. Ένας ανωφερής διάδρομος οδηγούσε στην ανοιχτή αυλή του ναού. Επιγραφές δείχνουν ότι ο βασιλιάς ήταν θαμμένος σε θάλαμο σκαμμένο στον φυσικό βράχο.
O Μεντουχοτέπ Γ' επίσης ανήγειρε ναό στο Λόφο του Θωθ στις Δυτικές Θήβες. Ήταν χτισμένος από πλίνθους, στο μέρος που παλιά υπήρχε παλιότερος ναός. Ήταν αφιερωμένος στον θεό Μοντού-Ρα. Πιστεύεται ότι ο ναός μπορεί να καταστράφηκε από σεισμό προς το τέλος της 11ης Δυναστείας.
Γκρέιπφρουτ

Χαρακτηριστικά

Το ύψος του δέντρου φτάνει τα 5 μέτρα, έχει πυκνό φύλλωμα που αποτελείται από σκούρα πράσινα ή γυαλιστερά φύλλα. Κατά την περίοδο ανθοφορίας, στους άξονες των φύλλων φύονται μεγάλα άσπρα άνθη. Τα πέταλά τους μοιάζουν με της πορτοκαλιάς, αλλά είναι μεγαλύτερα. Ο καρπός είναι κίτρινου χρώματος όταν ωριμάσει και στο μέγεθος είναι μεγαλύτερος από αυτόν της πορτοκαλιάς. Πάντως το μέγεθος του ποικίλει ανάλογα με το είδος και τις συνθήκες καλλιέργειας, Η σάρκα του έχει κίτρινο, ροζ ή κόκκινο χρώμα, ανάλογα με την ποικιλία είναι μαλακή και χυμώδης και η γεύση της είναι γλυκόξινη. Η φλούδα είναι λεία και η γεύση της είναι έντονα πικρή.

Καλλιέργεια

Προκειμένου να παράγει καλούς καρπούς, το γκρέιπ φρουτ πρέπει να καλλιεργείται σε εδάφη αμμώδη και σχετικά γόνιμα. Η λίπανση όμως με διάφορα λιπάσματα ή κοπριά θεωρείται απαραίτητη. Τα δέντρα αποδίδουν εμπορικά εκμεταλλεύσιμους καρπούς κατά τον 3ο-5ο χρόνο μετά από τη φύτευση τους. Κάθε ενήλικο δέντρο έχει μεγάλη παραγωγικότητα, που μπορεί να φτάσει και τα 650 κιλά καρπού ανά δέντρο.

Κατανάλωση

Το γκρέιπ-φρουτ έχει μεγάλη περιεκτικότητα σε βιταμίνη C, και είναι 3ο σε περιεκτικότητα στη συγκεκριμένη βιταμίνη μετά το πορτοκάλι και το λεμόνι. Τρώγεται σκέτο ως φρούτο, αν και περισσότερο καταναλώνεται σε χυμούς και συνήθως με την προσθήκη και άλλων φρούτων.
Η κυριότερη ποικιλία είναι η κίτρινη άσπερμη Μαρς Σίντλες. Άλλες ποικιλίες είναι η Πινκ Μαρς με ροζ σάρκα, η πολύσπερμη Φόστερ και η άσπερμη ποικιλία Τόμπσον.
Βασιλική Νίκα

Βιογραφία

Σπούδασε ανώτερα θεωρητικά της μουσικής στο Εθνικό Ωδείο και στο Πινδάρειο Ωδείο με καθηγητές το Βαλεντίνο Πατρικίδη και τον Μάικ Ροζάκη. Επίσης έκανε μεταπτυχιακές σπουδές στη σύγχρονη μουσική σύνθεση στο Kingston Univercity στο Λονδίνο με καθηγητή τον Michael Searby.
Έχει συνθέσει πολλά έργα για το θέατρο για παραστάσεις που ανέβηκαν στην Αθήνα, στα Γιάννενα και στη Νέα Υόρκη.
Συνεργάστηκε με το Ινστιτούτο Επεξεργασίας του Λόγου συνθέτοντας μουσική για και για εκπαιδευτικά cds rom.
Εργάστηκε με απόσπαση από τη Β' βάθμια εκπαίδευση στο Πανεπιστήμιο Ιωαννίνων, όπου είχε συστήσει το μουσικό συγκρότημα Βάρβιτος, αποτελούμενο από φοιτητές του Πανεπιστημίου. Με το συγκρότημα "Βάρβιτος" έδωσε συναυλίας στην Ελλάδα, την Κύπρο τη Γερμανία την Ιταλία και τη Σερβία.
Ως μουσικός (κιθάρα) συνεργάστηκε με την Πόπη Αστεριάδη, το Γιώργο Μουφλουζέλη και τη Μιράντα Κουνελάκη
Χρονοπρόγραμμα

Στους τομείς των Βάσεων Δεδομένων (ΒΔ) και την Επεξεργασία Συναλλαγών (διαχείριση συναλλαγών) ένα χρονοπρόγράμμα ενός συστήματος είναι ένα αφηρημένο μοντέλο που περιγράφει την εκτέλεση συναλλαγών που τρέχουν στο σύστημα. Συχνά είναι μια λίστα από ενέργειες οι οποίες αναπαρίστανται με χρονική σειρά και εκτελούνται από ένα σύνολο συναλλαγών οι οποίες με την σειρά τους εκτελούνται όλες μαζί στο σύστημα. Παραδείγματα αυτών των ενεργειών είναι τα read, write, abort , commit, αίτηση κλειδώματος, κλείδωμα κοκ. Δεν λαμβάνουν μέρος όλα τα είδη ενεργειών των συναλλαγών σε ένα χρονοπρόγραμμα και μόνο προεπιλεγμένα είδη ενεργειών συμπεριλαμβάνονται, που χρειάζονται για να περιγράψουν συγκεκριμένα φαινόμενα. Χρονοπρογράμματα και ιδιότητες χρονοπρογραμμάτων είναι απαραίτητα στοιχεία για τον έλεγχο ταυτοχρονισμού σε μια ΒΔ.

Σειριακά

Οι συναλλαγές εκτελούνται μη περιπλεγμένα (βλέπε παράδειγμα παραπάνω), δηλαδή σειριακό χρονοπρόγραμμα είναι ένα χρονοπρόγραμμα στο οποίο καμία συναλλαγή δεν αρχίζει πριν τελειώσει μια συναλλαγή η οποία ήδη τρέχει.

Strict

Ένα χρονοπρόγραμμα είναι strict, έχει την ιδιότητα strictness, αν για οποιαδήποτε από τις δυο συναλλαγές Τ1, Τ2 αν μια ενέργεια διαβάσματος της Τ1 οδηγήσει σε σύγκρουση με την Τ2 (είτε με διάβασμα είτε με γράψιμο), τότε το commit της Τ1 επίσης οδηγεί σε σύγκρουση με την ενέργεια Τ2.
Οποιοδήποτε strict χρονοπρόγραμμα είναι μη – διαδοχικών abort, αλλά όχι το αντίθετο. Η ιδιότητα αυτή είναι αποτελεσματική στην ανακτησιμότητα και αποτρέπει αποτυχίες στην βάση δεδομένων.